**Կանոնակարգ**

**Հայաստանի Հանրապետության և Ադրբեջանի Հանրապետության միջև պետական սահմանի սահմանազատման և սահմանային անվտանգության**

**հարցերով հանձնաժողովի**

**ու**

**Ադրբեջանի Հանրապետության և Հայաստանի Հանրապետության միջև պետական սահմանի սահմանազատման պետական հանձնաժողովի**

**համատեղ գործունեության մասին**

Հաշվի առնելով, որ Հայաստանի Հանրապետության և Ադրբեջանի Հանրապետության միջև պետական սահմանի սահմանազատման և սահմանային անվտանգության հարցերով հանձնաժողովն ու Ադրբեջանի Հանրապետության և Հայաստանի Հանրապետության միջև պետական սահմանի սահմանազատման պետական հանձնաժողովը ստեղծվել են Հայաստանի Հանրապետության և Ադրբեջանի Հանրապետության միջև պետական սահմանի սահմանազատումն իրականացնելու նպատակով,

Նշելով, որ Հանձնաժողովները կհիմնվեն Ալմա-Աթայի 1991 թվականի հռչակագրի վրա՝ որպես Հայաստանի Հանրապետության և Ադրբեջանի Հանրապետության միջև պետական սահմանի սահմանազատման գործընթացի հիմնարար սկզբունք (եթե հետագայում Հայաստանի Հանրապետության և Ադրբեջանի Հանրապետության միջև խաղաղության և միջպետական հարաբերությունների հաստատման մասին համաձայնագրով կնախատեսվեն այլ կարգավորումներ, ապա տվյալ հիմնարար սկզբունքը կհամապատասխանեցվի վերը նշված համաձայնագրով սահմանված սկզբունքներին),

Պայմանավորվեցին հետևյալի մասին.

**Հոդված 1**

1. Սույն Կանոնակարգով կարգավորվում է Հանձնաժողովների համատեղ գործունեությունը: Հանձնաժողովների նիստերի և համատեղ աշխատանքային հանդիպումների կազմակերպման և անցկացման կարգը կարգավորվում է Հայաստանի Հանրապետության և Ադրբեջանի Հանրապետության Կառավարությունների կողմից հաստատված Աշխատակարգով:

2. Ելնելով անհրաժեշտությունից՝ Հանձնաժողովներն իրենց աշխատանքներում ներգրավում են փորձագետների և մասնագետների:

**Հոդված 2**

1. Սահմանազատման գործընթացում Հանձնաժողովներն օգտագործում են բոլոր վերաբերելի քարտեզագրական փաստաթղթերը, ինչպես նաև բոլոր նորմատիվ իրավական և իրավաբանորեն հիմնավորված այլ փաստաթղթերը:

2. Հանձնաժողովները համաձայնեցված կազմակերպում և վերահսկում են տիեզերալուսանկարահանման և օդալուսանկարահանման, գեոդեզիական, կադաստրային և քարտեզագրական աշխատանքների իրականացումը, տեղանքում սահմանագծի անցման հատվածների տեղազննման և հետազոտման աշխատանքների կատարումը, ինչպես նաև սահմանազատման իրականացման հետ կապված այլ աշխատանքների կատարումը (*այսուհետ՝ սահմանազատման աշխատանքներ*):

3. Սահմանազատման աշխատանքների կատարման ընթացքում Հանձնաժողովների միջև ազգային օրենսդրություններով սահմանված կարգով իրականացվում է համապատասխան տիեզերալուսանկարահանման և օդալուսանկարահանման, քարտեզագրական և գեոդեզիական նյութերի փոխանակում՝ սույն Կանոնակարգի 5-րդ հոդվածով սահմանված պետական սահմանի սահմանազատման քարտեզի (*այսուհետ՝ սահմանազատման քարտեզ*) ստեղծման նպատակով։

4. Հանձնաժողովները մշակում, համաձայնեցնում և ընդունում են հետևյալ փաստաթղթերը՝

1) սահմանազատման փորձագիտական խմբերի աշխատանքի կարգի մասին ուղեցույցը.

2) սահմանազատման քարտեզի ստեղծման մասին ուղեցույցը.

3) սահմանազատման քարտեզի վրա հայկական աշխարհագրական անվանումներն ադրբեջաներենով և ադրբեջանական աշխարհագրական անվանումներն հայերենով արտացոլելու կարգի մասին ուղեցույցը.

4) պետական սահմանագծի անցման արձանագրություն-նկարագրություն կազմելու կարգի մասին ուղեցույցը.

5) սահմանազատման փաստաթղթերի ձևակերպման և հրատարակման կարգի մասին ուղեցույցը:

5. Սույն հոդվածի 4-րդ կետում նշված փաստաթղթերի ճշգրիտ անվանումները կհամաձայնեցվեն Հանձնաժողովների աշխատանքի ընթացքում:

6. Անհրաժեշտության դեպքում՝ Հանձնաժողովների համաձայնությամբ, ի լրումն նշված փաստաթղթերի կազմվում են այլ ուղեցույցներ և կանոններ:

**Հոդված 3**

1. Սահմանազատման ընթացքում Հանձնաժողովները՝

1) ձևավորում են սահմանազատման փորձագիտական խմբեր, որոնք տեղանքում իրականացնում են սահմանազատման համալիր միջոցառումներ, և աշխատանքների արդյունքներով կազմվում են փաստաթղթեր՝ Հանձնաժողովներին ներկայացնելու համար.

2) իրականացնում են սահմանազատման փորձագիտական խմբերի գործունեության ղեկավարումն ու վերահսկողությունը.

3) ուսումնասիրում, ստուգում և ընդունում են սահմանազատման փորձագիտական խմբերի կողմից ներկայացրած փաստաթղթերը.

4) իրենց իրավասությունների շրջանակներում իրականացնում են սույն Կանոնակարգի պատշաճ կատարումն ապահովելու համար անհրաժեշտ այլ լիազորություններ:

2. Սահմանազատման աշխատանքներն իրականացվում են պարիտետային հիմունքներով: Ընդ որում՝ յուրաքանչյուր Հանձնաժողով ծախսերը հոգում էինքնուրույն։ Հատուկ դեպքերում ծախսերի հարցը ենթակա է առանձին համաձայնեցման:

**Հոդված 4**

Սահմանազատման աշխատանքներն իրականացնելիս Հանձնաժողովները կարող են դիտարկել սահմանագծի անցման օպտիմալացման հնարավորություններ և համաձայնեցնել գործընթացի չափանիշներն ու ձևերը հետևյալ նպատակներով՝

1) սահմանամերձ բնակավայրերի անվտանգության ապահովում.

2) սահմանամերձ տարածքների բնակիչների համար իրենց ավանդական տնտեսական գործունեության համար պայմանների ստեղծում.

3) ինժեներական, էներգետիկ, տրանսպորտային, մելիորացիոն և այլ ենթակառուցվածքների անդրսահմանային օբյեկտների, արգելոցների, ազգային պարկերի գործունեության ապահովում, էկոլոգիական և բնապահպանական գործունեության պահպանում, ինչպես նաև ջրային ռեսուրսների օգտագործում.

4) պաշտամունքային նշանակության օբյեկտների, գերեզմանատների, մշակութային և պատմական ժառանգության պահպանություն.

5) ոլորապտույտ գծերի ուղղում.

6) սահմանագծի անցում բնական աշխարհագրական օբյեկտներով և ռելիեֆի տարրերով:

**Հոդված 5**

1. Սահմանազատման աշխատանքները Հանձնաժողովներն իրականացնում են սահմանագծի առանձին համաձայնեցված հատվածներով/հատվածամասերով: Յուրաքանչյուր այդպիսի հատվածի/հատվածամասի համար կազմվում է սահմանագծի անցման նկարագրություն, որը մինչև սահմանազատման գործընթացի ամբողջական ավարտը կհամարվի համաձայնեցված:

2. Սահմանազատման համալիր աշխատանքների կատարման արդյունքներով Հանձնաժողովները կազմում են ամբողջ պետական սահմանագծի անցման Արձանագրություն-նկարագրությունը և դրան կից հետևյալ փաստաթղթերը՝

1) 1:25000 մասշտաբի սահմանազատման քարտեզը (*փոխադարձ համաձայնությամբ սահմանագծի որոշ հատվածների համար հնարավոր է 1:10000 մասշտաբի և ավելի խոշոր մասշտաբի սահմանազատման քարտեզի ստեղծումը*).

2) համաձայնեցված սահմանազատման քարտեզի վրա արտացոլված սահմանագծին համապատասխան կազմված՝ հայ-ադրբեջանական պետական սահմանագծի անցման անալիտիկ կոորդինատների կատալոգը.

3) Հանձնաժողովների աշխատանքի վերաբերյալ եզրափակիչ արձանագրությունը:

3. Պետական սահմանագծի անցման Արձանագրություն-նկարագրությունը, ինչպես նաև դրա հավելվածները կազմվում են հայերեն, ադրբեջաներեն և ռուսերեն ու ստորագրվում Հանձնաժողովների նախագահների կողմից:

4. Պետական սահմանագծի անցման Արձանագրություն-նկարագրությունը և դրա հավելվածները՝ հանդիսանալով Հայաստանի Հանրապետության և Ադրբեջանի Հանրապետության միջև պետական սահմանի մասին պայմանագրի բաղկացուցիչ մասը, ուժի մեջ են մտնում այդպիսի պայմանագրի ստորագրումից և դրա՝ անհրաժեշտ ներպետական ընթացակարգերն անցնելուց հետո:

5. Անհրաժեշտության դեպքում, ի լրումն սույն հոդվածի 2-րդ կետում նշված փաստաթղթերի, կարող են ավելացվել նաև սահմանազատման համալիր աշխատանքների կատարման ընթացքում պատրաստված այլ նյութեր:

**Հոդված 6**

Փոխադարձ համաձայնությամբ սույն Կանոնակարգում կարող են կատարվել փոփոխություններ և լրացումներ, որոնք ձևակերպվում են սույն Կանոնակարգի անբաժանելի մասը կազմող արձանագրություններով և ուժի մեջ են մտնում սույն Կանոնակարգի 7-րդ հոդվածին համապատասխան:

**Հոդված 7**

Սույն Կանոնակարգն ուժի մեջ է մտնում Հայաստանի Հանրապետության և Ադրբեջանի Հանրապետության կողմից դրա ուժի մեջ մտնելու համար անհրաժեշտ բոլոր ներպետական ընթացակարգերն ավարտելու մասին վերջին գրավոր ծանուցումը ստանալու օրը և գործում է մինչև սահմանազատման աշխատանքների ամբողջական ավարտը:

Ստորագրված է «30» 08 2024 թվականի, երկու բնօրինակից՝ յուրաքանչյուրը՝ հայերեն, ադրբեջաներեն և ռուսերեն, ընդ որում բոլոր տեքստերը հավասարազոր են։ Սույն Կանոնակարգի մեկնաբանման հետ կապված տարաձայնություններ առաջանալու դեպքում կիրառվում է ռուսերենով կազմված տեքստը։

**Կանոնակարգն ուժի մեջ է մտել 2024 թվականի նոյեմբերի 1-ին**

|  |  |  |
| --- | --- | --- |
|  |  |  |